Trenčín 18. marca (TASR) – Trenčiansky policajný vyšetrovateľ začal trestné stíhanie v prípade zločinu lúpeže. Polícia žiada verejnosť o pomoc pri pátraní po neznámom mužovi, ktorý sa so zbraňou v ruke pokúsil vylúpiť herňu v Trenčíne.
Ako dnes TASR informovala trenčianska krajská policajná hovorkyňa Elena Antalová, neznámy páchateľ v utorok (15. 3.) o 9.37 h vošiel do herne na Braneckého ulici v Trenčíne, prišiel k barovému pultu, vytiahol strelnú zbraň a žiadal od krupiérky herne peniaze. "Zamestnankyňa zareagovala odvážne a duchaprítomne. Zatvorila a zamkla dvere, aby zabránila vstupu páchateľa k pokladni. Potom sa schovala pod stôl. Keď muž videl, že sa ukryla, ušiel z herne bez peňazí. Policajti zistili, že páchateľ herňu pred tým, ako do nej vošiel, pozoroval asi 30 minút," priblížila hovorkyňa.
Hľadaný muž je vysoký 175 až 180 centimetrov, strednej postavy. Na sebe mal modré rifľové nohavice, čiernu prechodnú bundu s bielymi šnúrkami (bunda bola poprešívaná vo vzore kosoštvorcov) a šedú mikinu. Na hlave mal červenú šiltovku s bielym pásikom na okraji šiltu. Na krku mal vzorkovaný pásikový šál a čierne okuliare. Obuté mal bledohnedé topánky, pravdepodobne z brúsenej kože. Polícia žiada občanov, ktorí spoznajú muža zo záberov bezpečnostných kamier, aby kontaktovali políciu na telefónnom čísle 158.